

**Galīgā redakcija**

**2023. gada novembris**

*Starptautiskais publiskā sektora grāmatvedības standarts®*

*IPSAS* 49 “Pensijas pabalsta plāni”

**

**

Šo dokumentu izstrādāja un apstiprināja Starptautisko publiskā sektora grāmatvedības standartu padome® (*IPSASB*®).

*IPSASB* mērķis ir darboties sabiedrības interesēs, izstrādājot kvalitatīvus publiskā sektora grāmatvedības standartus un veicinot to pieņemšanu un īstenošanu, tādējādi uzlabojot prakses kvalitāti un konsekvenci visā pasaulē un stiprinot publiskā sektora finanšu pārredzamību un pārskatatbildību.

Lai sasniegtu šo mērķi, *IPSASB* ir izstrādājusi *IPSAS*™ un ieteicamās prakses vadlīnijas (*RPG*) publiskā sektora institūcijām, tostarp valsts un reģionālajām valdībām, pašvaldībām un saistītajām valdības iestādēm.

*IPSAS* attiecas uz vispārīgiem finanšu pārskatiem (finanšu pārskatiem) un ir autoritatīvi. *RPG* ir paziņojumi, kuros sniegtas labas prakses vadlīnijas par to, kā sagatavot vispārīgos finanšu ziņojumus (*GPFR*), kas nav finanšu pārskati. Atšķirībā no *IPSAS* ieteicamās prakses vadlīnijās nav noteiktas prasības. Pašreiz visi paziņojumi attiecībā uz *GPFR*, kas nav finanšu pārskati, ir *RPG*. *RPG* nav sniegtas norādes par to, kāda noteiktības pakāpe (ja tāda ir piemērojama) jāpiemēro informācijai.

Struktūras un procesus, kas pamato *IPSASB* darbības, veicina Starptautiskā Grāmatvežu federācija® (*IFAC*®).

Autortiesības© 2023. gada novembris, Starptautiskā Grāmatvežu federācija (*IFAC*). Informāciju par autortiesībām, preču zīmēm un atļaujām skat. 32. lpp.

*IPSAS®* 49 “Pensijas pabalsta plāni”

**SATURA RĀDĪTĀJS**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Punkts

Mērķis 1

Darbības joma 2–8

Definīcijas 9

Atzīšana 10–11

Novērtēšana 12–14

Plāna ieguldījumu vērtēšana 12

Solīto pensiju pabalstu pašreizējā aktuārā vērtība 13–14

Uzrādīšana un skaidrojums 15–24

Finanšu pārskatu sniegšana 15–16

Finanšu pārskata saturs 17–21

Skaidrojums 22–24

Spēkā stāšanās diena un pāreja 25–27

Spēkā stāšanās diena 25–26

Pāreja 27

A papildinājums. Piemērošanas norādījumi

B papildinājums. Citu *IPSAS* grozījumi

Ieviešanas norādījumi

Ilustratīvi piemēri

Salīdzinājums ar *IAS 26*

Salīdzinājums ar *GFS*

**Mērķis**

1. Šā standarta mērķis ir aprakstīt uzskaites un ziņojumu sniegšanas prasības attiecībā uz publiskā sektora pensijas pabalsta plāniem, kas paredz nodrošināt pensijas pabalstus publiskajā sektorā nodarbinātajiem un citiem atbalsttiesīgiem dalībniekiem.

**Darbības joma**

**2. Šo standartu piemēro pensijas pabalsta plānam, attiecībā uz kuru finanšu pārskatus sagatavo un sniedz saskaņā ar uzkrāšanas principu grāmatvedībā.**

3. Dažkārt pensijas pabalsta plāni tiek dēvēti arī citādi, piemēram, “pensiju shēmas”, “vecumpensijas shēmas” vai “pensijas pabalsta shēmas”. Šajā standartā pensijas pabalsta plāns tiek uzskatīts par ziņojošu vienību, kas tiek nošķirta no plānā iesaistītajiem darba devējiem un dalībniekiem. Visi citi standarti tiek piemēroti finanšu pārskatiem tikai tādā apmērā, ka tie nav noteicošāki par šajā standartā sniegtajām prasībām.

4. Šajā standartā ir sniegtas uzskaites un ziņojumu sniegšanas prasības attiecībā uz plānu, kurā iekļauti visi dalībnieki kā grupa. Tajā nav aplūkoti individuālo dalībnieku ziņojumi par viņu tiesībām uz pensijas pabalstu.

5. Šajā standartā ir aplūkoti pensijas pabalsti publiskajā sektorā nodarbinātajām personām un citiem dalībniekiem, kas ir tiesīgi pievienoties šim plānam. Šis standarts neattiecas uz citu veidu nodarbinātības pabalstiem, piemēram, darba izbeigšanas maksājumiem, atliktās kompensācijas izmaksas kārtību, izdienas pensijas pabalstiem, īpašiem priekšlaicīgas pensionēšanās vai darba vietu skaita samazināšanas plāniem, veselības un labklājības plāniem vai piemaksu plāniem. Arī valdības sociālā nodrošinājuma pasākumi neietilpst šā standarta darbības jomā.

6. Pensijas pabalstu plāni parasti ir vai nu noteiktu pabalstu plāni, vai noteiktu iemaksu plāni, un katram no tiem ir savas atšķirīgās iezīmes. Reizēm ir arī plāni, kuriem ir abu minēto plānu iezīmes. Šajā standartā noteiktu pabalstu plāni ietver hibrīdus plānus, kas ir pensijas pabalsta plāni, kuriem ir gan noteiktu pabalstu plānu, gan noteiktu iemaksu plānu iezīmes. Šajā standartā atsauces uz noteiktu pabalstu plāniem nozīmē to, ka tiek ietverti arī hibrīdi plāni.

7. Daudzi pensijas pabalsta plāni paredz, ka ir jāizveido atsevišķi fondi, kuros veic iemaksas un no kuriem izmaksā pensijas pabalstus, un šie fondi var būt vai nebūt atsevišķa juridiska struktūra, un tiem var būt vai nebūt pilnvarotie. Šo standartu piemēro neatkarīgi no tā, vai šāds fonds ir izveidots un vai tam ir pilnvarotie.

8. Pensijas pabalsta plāniem, kuru aktīvi ir ieguldīti apdrošināšanas sabiedrībās, ir piemērojamas tādas pašas uzskaites un finansēšanas prasības kā privātai ieguldījumu veikšanai. Attiecīgi tie ietilpst šā standarta darbības jomā, izņemot tad, ja līgums ar apdrošināšanas sabiedrību ir noslēgts konkrēta dalībnieka vai dalībnieku grupas vārdā un ja pensiju pabalstu saistības ir vienīgi apdrošināšanas sabiedrības pienākums.

**Definīcijas**

**9. Turpmāk minētie termini šajā standartā tiek izmantoti turpmāk norādītajās nozīmēs.**

**Solīto pensiju pabalstu pašreizējā aktuārā vērtība ir tādu paredzamo maksājumu pašreizējā vērtība, kurus pensijas pabalsta plāns izmaksā dalībniekiem par pakalpojumiem, ko tie kā darba ņēmēji jau ir snieguši.**

**Noteiktu pabalstu plāni šajā standartā ir pensijas pabalsta plāni, kas nav noteiktu iemaksu plāni.**

**Noteiktu iemaksu pienākumi ir summas, ko plāns ir parādā dalībniekiem saskaņā ar noteiktu iemaksu plāna noteikumiem.**

**Noteiktu iemaksu plāni šajā standartā ir pensijas pabalsta plāni, saskaņā ar kuriem pensijas pabalstu veidā izmaksājamās summas ir noteiktas no fondā veiktajām iemaksām un no tā gūtajiem ieguldījuma ieņēmumiem.**

**Finansējums ir aktīvu pārvedums institūcijai (pensijas pabalsta plānam) atsevišķi no darba devēja / iemaksu veicēja pārvedumiem, lai izpildītu nākotnes pienākumu izmaksāt pensijas pabalstus.**

**Pabalstiem pieejamie neto aktīvi ir:**

**a) attiecībā uz noteiktu pabalstu plāniem – plāna aktīvi, no kuriem atskaitītas saistības, kas nav solīto pensiju pabalstu pašreizējā aktuārā vērtība, un hibrīda plāna gadījumā – noteiktu iemaksu pienākums pret dalībniekiem un**

**b) attiecībā uz noteiktu iemaksu plāniem – plāna aktīvi, no kuriem atskaitītas saistības, kas nav noteiktu iemaksu pienākums pret dalībniekiem.**

**Dalībnieki ir pensijas pabalsta plāna dalībnieki un citi, kas ir tiesīgi saņemt pabalstus saskaņā ar plānu.**

**Pensijas pabalsta pienākumi ir:**

**a) attiecībā uz noteiktu pabalstu plāniem – solīto pensiju pabalstu pašreizējā aktuārā vērtība un**

**b) attiecībā uz noteiktu iemaksu plāniem – noteikti iemaksu pienākumi.**

**Pensijas pabalsta plāni ir kārtība, kā darba devējs / iemaksu veicējs sniedz pabalstu dalībniekiem brīdī, kad tie izbeidz pakalpojuma sniegšanu kā darba ņēmēji, vai turpmākā periodā (ikgadēja ienākuma veidā un/vai kā vienreizēju maksājumu), ja šādus pabalstus vai iemaksas šiem dalībniekiem var noteikt vai aplēst pirms pensionēšanās no dokumenta noteikumiem vai no darba devēja / iemaksu veicēja prakses.**

**Piešķirtie pabalsti ir pabalsti, tiesības uz kuriem saskaņā ar pensijas pabalsta plāna nosacījumiem nav atkarīgas no darba turpināšanas.**

**Citos *IPSAS* definētie termini šajā standartā tiek lietoti tādā pašā nozīmē kā minētajos standartos, un tie ir norādīti Definēto terminu skaidrojumā, kas ir publicēts atsevišķi.**

**Atzīšana**

**10. Attiecībā uz noteiktu pabalstu plāniem pensijas pabalstu pienākumu pret dalībniekiem finansiālā stāvokļa pārskatā atzīst kā solīto pensiju pabalstu pašreizējās aktuārās vērtības uzkrājumu.**

**11. Attiecībā uz noteiktu iemaksu plāniem pensijas pabalstu pienākumu pret dalībniekiem finansiālā stāvokļa pārskatā atzīst kā noteiktu iemaksu pienākumu.**

**Novērtēšana**

**Plāna ieguldījumu vērtēšana**

**12. Pensijas pabalsta plāna ieguldījumus novērtē patiesajā vērtībā.**

**Solīto pensiju pabalstu pašreizējā aktuārā vērtība**

13. Noteiktu pabalstu plāniem solīto pensiju pabalstu pašreizējo aktuāro vērtību nosaka, pamatojoties uz pabalstiem, kas apsolīti saskaņā ar plāna noteikumiem, par līdz šim sniegtajiem pakalpojumiem, izmantojot prognozēto algas līmeni.

14. Ja finanšu pārskatu sagatavošanas dienā aktuārvērtējums nav sagatavots, izmanto jaunāko pieejamo aktuārvērtējumu, kas atjaunināts, ņemot vērā jebkādus būtiskus darījumus un būtiskas apstākļu izmaiņas.

**Uzrādīšana un skaidrojums**

**Finanšu pārskatu sniegšana**

**15. Par pensijas pabalsta plānu, vai tas būtu noteiktu pabalstu plāns vai noteiktu iemaksu plāns, sniedz šādas ziņas:**

**a) finansiālā stāvokļa pārskatu;**

**b) pabalstiem pieejamo neto aktīvu izmaiņu pārskatu;**

**c) naudas plūsmas pārskatu un**

**d) finanšu pārskatu piezīmes.**

**16. Pensijas pabalsta plānā paskaidro arī pensijas pabalsta pienākumu pret dalībniekiem izmaiņas:**

**a) sniedzot pārskatu par pensijas pabalstu pienākuma izmaiņām vai**

**b) finanšu pārskatu piezīmēs norādot, kā tiek saskaņota pensijas pabalstu pienākuma sākuma un slēguma bilance.**

**Finanšu pārskata saturs**

*Finansiālā stāvokļa pārskats*

**17. Finansiālā stāvokļa pārskatā iekļauj posteņus, ar kuriem uzrāda šādas summas (ja atbilstīgi un pēc vajadzības, bet ne tikai):**

**a) plāna ieguldījumus (atbilstoši klasificētus);**

**b) saņemamās iemaksas;**

**c) citus aktīvus;**

**d) paredzētos un izmaksājamos pabalstus;**

**e) visas citas saistības, izņemot pensijas pabalstu pienākumu pret dalībniekiem;**

**f) pabalstiem pieejamos neto aktīvus;**

**g) paredzēto solīto pensiju pabalstu pašreizējo aktuāro vērtību noteiktu pabalstu plānā;**

**h) noteiktu iemaksu pienākumu pret dalībniekiem un**

**i) pārpalikumu vai iztrūkumu.**

*Pabalstiem pieejamo neto aktīvu izmaiņu pārskats*

**18. Pabalstiem pieejamo neto aktīvu izmaiņu pārskatā uzrāda sākuma un slēguma bilanci un iekļauj posteņus, ar kuriem uzrāda šādas summas (ja atbilstīgi un pēc vajadzības, bet ne tikai):**

**a) darba devēja / iemaksu veicēja iemaksas;**

**b) dalībnieka iemaksas;**

**c) ienākumus no ieguldījumiem;**

**d) citus ienākumus;**

**e) izmaksātos vai izmaksājamos pabalstus (atsevišķi norādot, piemēram, pensijas pabalstu, pabalstu nāves gadījumā un invaliditātes pabalstu vai vienreizējos maksājumus);**

**f) pārvedumus no/uz citiem plāniem;**

**g) administratīvos izdevumus;**

**h) citus izdevumus un**

**i) ienākuma nodokļus.**

*Naudas plūsmas pārskats*

**19. Pensijas pabalsta plānam sagatavo naudas plūsmas pārskatu, izmantojot tiešo metodi saskaņā ar *IPSAS* 2 “Naudas plūsmas pārskati”.**

*Pensijas pabalstu pienākuma izmaiņas*

**20. Saskaņā ar** [**16. punktu**](#_bookmark13) **par pensijas pabalsta plānu ir jāsniedz informācija, kura paskaidro pret dalībniekiem uzņemtā pensijas pabalstu pienākuma izmaiņas, ko norāda vai nu finanšu pārskatā, vai arī kā saskaņošanu finanšu pārskatu piezīmēs.**

**21. Šajā pārskatā vai piezīmēs norāda sākuma un slēguma bilanci un šādu informāciju (ja atbilstīgi un pēc vajadzības, bet ne tikai):**

**a) plāna grozījumus (piemēram, dalībnieka pabalstu izmaiņas);**

**b) plāna veida izmaiņas (piemēram, apvienošana ar citu plānu);**

**c) dalībnieka pabalstus, kas iedalīti noteiktu iemaksu dalībnieka kontos;**

**d) noteiktu pabalstu dalībnieka uzkrāto pabalstu neto izmaiņas (piemēram, aktuāras pārbīdes);**

**e) darba devēja / iemaksu veicēja iemaksas;**

**f) dalībnieka iemaksas;**

**g) nodokļus par iemaksām;**

**i) izmaksātos pabalstus un**

**j) administratīvos izdevumus.**

**Skaidrojums**

22. Finanšu pārskatu piezīmēs attiecībā uz pensijas pabalsta plānu, vai tas būtu noteiktu pabalstu plāns vai noteiktu iemaksu plāns, sniedz šādas ziņas:

a) nozīmīgu uzskaites politikas veidu kopsavilkumu;

b) plāna aprakstu (skat. 24. punktu) un to, kā izmaiņas ir ietekmējušas plānu attiecīgajā periodā;

c) visu plāna aktīvu vērtēšanas pamatu, tostarp sniedzot skaidrojumu par patiesās vērtības novērtējumu katrai plāna aktīvu klasei, kā prasīts piemērojamā *IPSAS*;

d) sīkākus datus par ikvienu ieguldījumu, kas pārsniedz 5 % no pabalstiem pieejamiem neto aktīviem vai 5 % no nodrošinājuma klases vai nodrošinājuma veida;

e) sīkākus datus par ieguldījumiem darba devējā / iemaksu veicējā;

f) saistības, kas nav paredzētās solīto pensiju pabalstu pašreizējās aktuārās vērtības vai noteiktais iemaksu pienākums pret dalībniekiem, un

g) finansēšanas politikas aprakstu, tostarp darba devēja / iemaksu veicēja jebkādu pienākumu izpildīt visus aktuāri noteiktus aktīvu iztrūkumus fondētajā pensijas pabalsta plānā.

23. Attiecībā uz noteiktu pabalstu plāniem finanšu pārskatu piezīmēs sniedz arī šādu informāciju:

a) solīto pensiju pabalstu pašreizējo aktuāro vērtību, nošķirot piešķirtos pabalstus un nepiešķirtos pabalstus;

b) aprakstu:

i) kādi nozīmīgi aktuārpieņēmumi ir izmantoti;

ii) kāda metode ir izmantota, lai aprēķinātu solīto pensiju pabalstu pašreizējo aktuāro vērtību;

c) kādas sekas ir radījušas aktuārpieņēmumu izmaiņas, kas būtiski ietekmējušas solīto pensiju pabalstu pašreizējo aktuāro vērtību, un

d) aktuārvērtējuma datumu un nākamās vērtēšanas datumu.

24. Pensijas pabalsta plāna finanšu pārskatos ietver plāna aprakstu. Tajā norāda šādus datus:

a) darba devēja(-u) / iemaksu veicēja(-u) nosaukumu un ietvertās dalībnieku grupas;

b) cik daudz dalībnieku saņem pabalstus un cik daudz ir citu dalībnieku, kas attiecīgi klasificēti;

c) plāna veidu – noteiktu iemaksu vai noteiktu pabalstu plānu;

d) piezīmi, vai dalībnieki veic iemaksas plānā;

e) dalībniekiem apsolīto pensijas pabalstu aprakstu;

f) plāna izbeigšanas noteikumu aprakstu un

g) finanšu pārskatu periodā notikušās a)–f) punkta izmaiņas.

**Spēkā stāšanās diena un pāreja**

**Spēkā stāšanās diena**

**25. Pensijas pabalsta plānam šo standartu piemēro attiecībā uz gada finanšu pārskatiem, kuri sākas 2026. gada 1. janvārī vai pēc šā datuma. Atļauta agrāka piemērošana. Ja pensijas pabalsta plānam piemēro šo standartu periodā, kas sākas pirms 2026. gada 1. janvāra, tas atklāj šo faktu.**

26. Ja pensijas pabalsta plānam pieņem *IPSAS*, ar kuriem piemēro uzkrāšanas principu grāmatvedībā, kas definēts *IPSAS* 33 “Starptautisko publiskā sektora grāmatvedības standartu uzkrāšanas principa grāmatvedībā pirmreizēja pieņemšana” finanšu pārskatu sniegšanai pēc šā spēkā stāšanās datuma, šis standarts attiecas uz pensijas pabalsta plāna finanšu pārskatiem par periodiem, kas sākas *IPSAS* pieņemšanas dienā vai pēc tās.

**Pāreja**

27. Šo standartu piemēro perspektīvi no ikgadējā perioda sākuma gadā, kad tas pirmoreiz piemērots.

**A papildinājums**

**Piemērošanas norādījumi**

Šis papildinājums ir *IPSAS* 49 neatņemama daļa.

**Mērķis (skat.** [**1. punktu**](#_bookmark1)**)**

AG1. Šā standarta mērķis ir aprakstīt uzskaites un ziņojumu sniegšanas prasības attiecībā uz publiskā sektora pensijas pabalsta plāniem, kas paredz nodrošināt pensijas pabalstus primāri publiskajā sektorā nodarbinātajiem. Daži publiskā sektora pensijas pabalsta plāni var būt atvērti arī dalībniekiem, kas strādā tajā pašā jomā privātajā sektorā (piemēram, skolotājiem privātajās skolās) un ietilpst šā standarta darbības jomā. Mērķis ir uzlabot publiskajā sektorā piemēroto pensijas pabalsta plānu pārredzamību un pārskatatbildību, nodrošinot lietotājiem noderīgu informāciju par publiskā sektora pensijas pabalsta plānu pienākumu attiecībā uz dalībniekiem apsolītajiem pensijas pabalstiem.

AG2. Šo standartu piemēro pensijas pabalsta plāniem, ko izveidojuši publiskā sektora darba devēji / iemaksu veicēji, lai nodrošinātu pensijas pabalstus (ikgadējā ienākuma un/vai vienreizēja maksājuma veidā) primāri bijušajiem darbiniekiem. To nepiemēro vecuma pensijām, kas tiek nodrošinātas, izmantojot labklājības vai sociālā nodrošinājuma programmas, ne arī sociālā nodrošinājuma shēmām, kas nodrošina pensijas visiem iedzīvotājiem.

AG3. Ziņojumu par noteiktu pabalstu plānu mērķis ir sniegt lietderīgu informāciju par plāna finanšu līdzekļiem un plāna darbībām, kas nepieciešama, lai izvērtētu līdzekļu uzkrāšanas (ja noteiktu pabalstu plāns ir finansēts) un plāna pabalstu izmaksu attiecību laikā un jo īpaši lai novērtētu iztrūkuma apmēru, ja tāds rodas. Šo mērķi parasti sasniedz, iesniedzot finanšu pārskatus, kuros ir iekļauta šāda informācija:

a) solīto pensiju pabalstu pašreizējās aktuārās vērtības (un attiecībā uz hibrīdiem plāniem – noteiktu iemaksu pienākuma) atzīšana;

b) aktuāra informācija par pensijas pabalstu pienākumiem, tostarp novērtēšanas bāzi;

c) periodā notikušu būtisku darbību apraksts un tas, kādas sekas ir izraisījušas izmaiņas saistībā ar plānu, dalību plānā un plāna noteikumiem;

d) paziņojumi saistībā ar ziņojumiem par darījumiem un ieguldījumu sniegumu pārskata periodā un par plāna finansiālo stāvokli perioda beigās;

e) ieguldījuma politikas apraksts un

f) tas, kā tiek finansēts pensijas pabalsta plāna pienākums saskaņā ar paaudžu solidaritātes shēmu.[[1]](#footnote-2)

AG4. Ziņojumus par noteiktu iemaksu plānu sniedz ar mērķi informēt par plānu un tā ieguldījumu sniegumu. Šo mērķi parasti sasniedz, iesniedzot finanšu pārskatus, kuros ir iekļauta šāda informācija:

a) noteiktu iemaksu pienākuma atzīšana;

b) periodā notikušu būtisku darbību apraksts un tas, kādas sekas ir izraisījušas izmaiņas saistībā ar plānu, dalību plānā un plāna noteikumiem;

c) paziņojumi saistībā ar ziņojumiem par darījumiem un ieguldījumu sniegumu pārskata periodā un par plāna finansiālo stāvokli perioda beigās un

d) ieguldījuma politikas apraksts.

AG5. Tā kā pensijas pabalstu shēmas pienākumi pārsvarā un būtiski attiecas uz pašreizējiem un bijušajiem darba ņēmējiem, lai sasniegtu mērķi nodrošināt labāku pārredzamību un pārskatatbildību, šajā standartā ir prasīts pensijas pabalsta plāniem finansiālā stāvokļa pārskatā kā pienākumus norādīt solīto pensijas pabalstu lēsto pašreizējo vērtību atkarībā no plāna veida, norādot atsevišķi noteikta pabalsta plāna pienākumus un noteiktu iemaksu plāna pienākumus.

**Darbības joma (skat.** [**2.**](#_bookmark3)**–8. punktu)**

AG6. Pensijas pabalsta plāns ir ziņojošā institūcija. Proti, par plānu ziņo atsevišķi no plāna dalībnieku darba devēja un atsevišķi no institūcijas, kas pārvalda plānu (kas var būt darba devējs vai ārpakalpojuma sniedzējs). Piemēram, ja institūcija pārvalda vairākus atsevišķus pensijas pabalsta plānus, šo standartu piemēro katram šim plānam un par katru pensijas pabalsta plānu ir prasīts sagatavot finanšu pārskatus.

AG7. Pensijas pabalsta plānus var klasificēt arī kā viena darba devēja plānus, vairāku darba devēju plānus[[2]](#footnote-3) vai kā valsts plānus[[3]](#footnote-4). Šāda klasifikācija var ietekmēt *IPSAS* 39 “Darbinieka pabalsti” piemērošanu, bet nemaina šā standarta piemērošanu.

AG8. Daudzas publiskā sektora institūcijas nodrošina pensijas pabalstus saviem darbiniekiem, izmantojot vairāku darba devēju plānu vai valsts plānu. Vairāku darba devēju plāni un valsts plāni ir definēti *IPSAS* 39. Vairāku darba devēju plāni un valsts plāni var būt noteiktu pabalstu plāni vai noteiktu iemaksu plāni. Tomēr institūcijām, kuras nodrošina noteiktu pabalstu pensijas darbiniekiem, izmantojot vairāku darba devēju plānu un valsts plānu, saskaņā ar *IPSAS* 39 institūcijām ir ļauts izmantot noteiktu iemaksu uzskaiti, ja trūkst informācijas, lai izmantotu noteiktu pabalstu uzskaiti. Tādējādi pastāv iespēja, ka pienākums pret darbiniekiem tiek novērtēts par zemu, ja šī institūcija piemēro *IPSAS* 39. Tāpēc var gadīties, ka darba devēja finanšu pārskatos pienākums nav paziņots pilnībā.

AG9. Dažiem pensijas pabalsta plāniem ir iemaksu veicēji, kas nav darba devēji; šo standartu piemēro arī šādu plānu finanšu pārskatiem.

AG10. Vairums pensijas pabalsta plānu ir izstrādāti, pamatojoties uz formāliem nolīgumiem. Daži plāni ir neformāli, bet ir ieguvuši pienākumus darba devēja iedibinātas prakses rezultātā. Lai arī saskaņā ar dažiem plāniem darba devēji var ierobežot savus plānā noteiktos pienākumus, parasti darba devējam ir grūti atcelt plānu, ja darbinieki ir jāpatur. Gan neformālajam plānam, gan formālajam plānam piemēro vienu uzskaites un ziņošanas bāzi.

AG11. Daži pensijas pabalsta plāni paredz, ka tiek izveidoti atsevišķi fondi, kuros veic iemaksas un no kuriem izmaksā pabalstus. Šādus fondus var pārvaldīt puses, kas rīkojas neatkarīgi saistībā ar fonda aktīvu pārvaldību. Šīs puses dažās valstīs dēvē par pilnvarotajiem. Šajā standartā terminu “pilnvarotais” izmanto, lai raksturotu šādas puses neatkarīgi no tā, vai ir izveidots trasts. Daudzi publiskā sektora pensijas pabalsta plāni nav finansēti un darbojas pēc paaudžu solidaritātes finansēšanas principa, proti, pabalsti ir izmaksājami no vispārējiem nodokļiem.

**Definīcijas (skat.** [**9.**](#_bookmark5)**punktu)**

AG12. Šajā standartā noteiktu pabalstu plāni ir plāni, kas neatbilst noteiktu iemaksu plāna definīcijai. Tie ietver hibrīdus plānus, kas ir pensijas pabalsta plāni, kuriem ir gan noteiktu pabalstu plānu, gan noteiktu iemaksu plānu iezīmes. Noteiktu pabalstu plāns ir pensijas pabalsta plāns, saskaņā ar kuru summas, kas jāizmaksā kā pensijas pabalsti, pārsvarā nosaka pēc formulas, kuras pamatā parasti ir dalībnieku ienākumi un/vai nostrādātie gadi. Nākotnes pensijas pabalstu pienākuma apmēru nosaka, novērtējot solītos pensijas pabalstus, nevis pēc iemaksu līmeņa. Noteiktu pabalstu plāni var būt finansēti, izmantojot plāna ieguldījumus, un, ja rodas iztrūkums, darba devējam / iemaksu veicējam ir juridisks vai prakses radīts pienākums papildus nodrošināt solītos pabalstus. Nefondētiem plāniem, piemēram, tādiem, kas izveidoti, pamatojoties uz paaudžu solidaritātes finansēšanas principu, visi izmaksājamie pabalsti tiks finansēti no, piemēram, vispārējiem nodokļiem.

AG13. Noteiktu pabalstu plānam parasti ir nepieciešamas periodiskas aktuāra konsultācijas, lai novērtētu plāna finansiālo stāvokli, pārskatītu pieņēmumus un ieteiktu, kādā līmenī darba devējiem / iemaksu veicējiem būtu jāveic turpmākās iemaksas. Tā kā darba devējam / iemaksu veicējam ir pienākums paredzēt pensijas pabalstu iztrūkumu plāna ieguldījumos, pamatojoties uz šiem pieņēmumiem, ieguldījumu risku parasti uzņemas darba devējs / iemaksu veicējs.

AG14. Pensijas pabalstu plānam uzskaita noteiktu pabalstu pienākumu atbilstoši to maksājumu, ar kuriem paredzēts segt solītos pensijas pabalstus, pašreizējai vērtībai, un šos maksājumus pamato ar aktuāra periodiski veiktiem aprēķiniem. Pensijas pabalsta plānam uzskaita plāna aktīvus (ja tādi ir) atsevišķi.

AG15. Noteiktu iemaksu plāni atšķiras no noteiktu pabalstu plāniem ar to, ka summas, kas izmaksājamas kā pensijas pabalsti, nosaka dalībnieka plānā veikto iemaksu summa kopā ar ieņēmumiem no ieguldījuma. Nākotnes pensijas pabalstu pienākuma apmērs tāpēc nepārsniedz fonda lielumu pārskata datumā.

AG16. Saskaņā ar noteiktu iemaksu plānu dalībnieka nākotnes pabalstu summu nosaka iemaksas, ko veicis darba devējs / iemaksu veicējs un/vai dalībnieks, un fonda darbības efektivitāte un ieņēmumi no ieguldījumiem. Darba devēja / iemaksu veicēja pienākums parasti tiek izpildīts ar iemaksām fondā. Tāpēc ieguldījumu risku parasti uzņemas dalībnieks. Parasti netiek prasītas aktuāra konsultācijas, lai arī tās dažkārt izmanto, lai provizoriski noteiktu nākotnes pabalstus, kādi tie varētu būt, pamatojoties uz pašreizējām iemaksām un dažādu līmeņu nākotnes iemaksām un ieņēmumiem no ieguldījumiem.

**Atzīšana (skat. 10. un 11. punktu)**

AG17. Šajā standartā tiek prasīts pienākumus pret dalībniekiem atzīt un norādīt finansiālā stāvokļa pārskatā. Attiecībā uz noteiktu pabalstu plānu pienākums ir uzkrājums (nenoteikta laika vai summas saistības), ko dēvē par “solīto pensiju pabalstu pašreizējo aktuāro vērtību”; to parasti aprēķina aktuārs saskaņā ar plāna noteikumiem (piemēram, atbilstošais pakalpojums un alga), izmantojot aktuārpieņēmumus. Arī attiecībā uz hibrīda plānu ir noteiktu iemaksu pienākumi (skat. 11. un AG18. punktu). Pienākums par to, ka plāna aktīvu vērtības un solīto pensijas pabalstu pienākuma starpība, kas veido iztrūkumu, tiks nokārtota, var būt darba devējam / iemaksu veicējam vai attiecīgā līmeņa valdībai vai, ja ir dalīta finansējuma nolīgums, vienam vai vairākiem darba devējiem / iemaksu veicējiem – atkarībā no pensijas pabalsta plāna noteikumiem un/vai tiesību aktiem.

AG18. Attiecībā uz noteiktu iemaksu plānu summa, kas jāatzīst kā pienākums pret dalībniekiem, ir vienāda ar neto aktīviem, no kuriem atņemti visi konkrētiem nolūkiem paredzēti ieturējumi (piemēram, ieguldījumu risks), ja tas prasīts saskaņā ar plāna noteikumiem vai citu regulējumu.

**Novērtēšana (skat. 12.-14. punktu)**

**Plāna ieguldījumu vērtēšana**

AG19. Termins “plāna aktīvi” ir virstermins, ar kuru apzīmē visus pensijas pabalsta plāna aktīvus. Plāna ieguldījumi ir plāna aktīvu apakškopa, un tie ir aktīvi, kas konkrēti nepieciešami, jo tiem ir ieguldījuma potenciāls finansēt pensijas pabalstu pienākuma maksājumus.

AG20. Šajā standartā ir prasīts visus plāna ieguldījumus novērtēt patiesajā vērtībā. Visus plāna ieguldījumus, kas ir finanšu instrumenti, novērtē patiesajā vērtībā saskaņā ar *IPSAS* 41 “Finanšu instrumenti”.Citus plāna ieguldījumus novērtē patiesajā vērtībā saskaņā ar piemērojamo *IPSAS* (piemēram, *IPSAS* 16 “Ieguldījuma īpašums”). Citus plāna aktīvus novērtē saskaņā ar piemērojamo *IPSAS*.

**Solīto pensiju pabalstu pašreizējā aktuārā vērtība**

AG21. Solīto pensiju pabalstu pašreizējo aktuāro vērtību, kas noteikta, pamatojoties uz prognozētajām algām, atklāj, lai norādītu iespējamā pienākuma apjomu darbības turpināšanas apstākļos, kas parasti ir finansēšanas pamats. Šis pienākums ir prognoze, kādi būs nākotnes pabalsti, kas noteikti, izmantojot aktuārmetodes, un prognozētās algas tiek izmantotas, jo pabalstus novērtē nākotnē attiecībā pret algām, kas piemērojamas brīdī, kad pienāk pabalstu izmaksas termiņš.

AG22. Aktuārvērtējumus ne vienmēr iegūst katru gadu; dažos pensijas pabalsta plāna noteikumos varētu būt prasība aktuārvērtējumus veikt, piemēram, reizi trijos vai piecos gados. Ja finanšu pārskatu sagatavošanas dienā aktuārvērtējums nav sagatavots, visticamāk, var izmantot jaunāko vērtējumu, lai sāktu kārtējā gada vērtēšanu. Tam nepieciešams jaunāko aktuārvērtējumu papildināt ar jebkādiem būtiskiem darījumiem un citām būtiskām apstākļu izmaiņām (tostarp ar tirgus cenu, procentu likmju un prognozēto algu paredzamās inflācijas likmes izmaiņām) līdz pārskata perioda beigām.

AG23. Tā kā pensijas pabalsta plānam var būt citādi riski un pieņēmumi nekā darba devējam / iemaksu veicējam, var gadīties, ka aktuārvērtējuma rezultātā pensijas pabalstu plānam un darba devējam / iemaksu veicējam būs vienādi noteiktu pabalstu pienākumi, bet to vērtība atšķirsies. Piemēram, diskonta likme, ko piemēro darba devējs / iemaksu veicējs, var atšķirties no pensijas pabalsta plāna diskonta likmes, jo darba devējam / iemaksu veicējam ir citādi riski nekā plānam. Ja kā pamatu izmanto darba devējam / iemaksu veicējam veikto aktuārvērtējumu, veic visas nepieciešamās korekcijas, lai noteiktu pensijas pabalsta plāna pienākumu.

**Citu *IPSAS* piemērojamība**

AG24. Ja vien šajā standartā nav īpaši norādīts citādi, tad, ja atbilstīgi, pensijas pabalsta plānu finanšu pārskatiem piemēro visus citus *IPSAS*. Piemēram, ja pensijas pabalsta plānam ir prasīts publiskot apstiprināto(-os) budžetu(-us) vai ja tas izvēlas to darīt, ir piemērojams arī *IPSAS* 24 “Budžeta informācijas sniegšana finanšu pārskatos”.

**Uzrādīšana un skaidrojums (skat. 15.–**[**24.**](#_bookmark16)**punktu)**

**Finanšu pārskatu sniegšana**

AG25. Šajā standartā tiek ignorētas *IPSAS* 1 “Finanšu pārskatu sniegšana” prasības, tā [15.](#_bookmark12) un [16.](#_bookmark13) punktā norādot, kādus finanšu pārskatus iesniedz pensijas pabalsta plāns.

*Finansiālā stāvokļa pārskats*

AG26. Finansiālā stāvokļa pārskatā ir jānorāda plāna ieguldījumi un tie pienācīgi jāklasificē. Tas nozīmē, ka grupē līdzīgus aktīvus, piemēram, pašu kapitālu, fiksēta ienākuma vērtspapīrus un ieguldījumu fondus.

AG27. Finansiālā stāvokļa pārskatā ir prasīts norādīt solīto pensiju pabalstu pašreizējo aktuāro vērtību un noteiktu iemaksu pienākumu pret plāna dalībniekiem, kas ir zemāks par pabalstiem pieejamiem neto aktīviem. Šis pienākums ir iekļauts, lai risinātu šā standarta pamatmērķi palielināt publiskā sektora institūciju pensijas pabalsta plāna pienākumu pret dalībniekiem pārskatāmību un pārskatatbildību.

AG28. Šis postenis atšķiras no dalībniekiem paredzēto un izmaksājamo pabalstu saistību uzrādīšanas (ja piemērojams). Dalībniekiem paredzēto un izmaksājamo pabalstu saistības ir uzrādītas virs pabalstiem pieejamajiem neto aktīviem un iekļauj tikai tās summas, kas ir tūlītēji izmaksājamas. Piemēram, tas var būt ikmēneša noteiktu pabalstu pensijas maksājums, kas vēl ir jāmaksā, vai izstāšanās no noteiktu iemaksu plāna pēc dalībnieka pieprasījuma, kas vēl ir jāmaksā.

*Pabalstiem pieejamo neto aktīvu izmaiņu pārskats*

AG29. Pabalstiem pieejamo neto aktīvu izmaiņu pārskatā parāda tikai tos posteņus, kas ir tieši attiecināmi uz plānu. Šo posteņu īpašības būs lielākoties atkarīgas no plāna noteikumiem. Piemēram, daži pensijas pabalsta plāni var noteikt, ka ar ienākumiem no ieguldījumiem sedz dažas administratīvās izmaksas (piemēram, algas plāna ieguldījumu pārvaldītājiem).

*Pārskats par pensijas pabalstu pienākuma izmaiņām vai skaidrojums par pensijas pabalstu pienākuma sākuma un slēguma bilances saskaņošanu*

AG30. No pensijas pabalsta plāna struktūras, proti, vai tas ir noteiktu pabalstu plāns vai noteiktu iemaksu plāns un vai tas ir fondēts vai paaudžu solidaritātes shēmas plāns, ir atkarīgs, kā tiek uzskaitītas iemaksas un pabalsti.

AG31. Dažiem pensijas pabalsta plāniem iemaksas un pabalstus uzskaita attiecīgi kā ieņēmumus un izdevumus, savukārt citiem iemaksas un pabalstus uzskaita kā pret dalībniekiem uzņemto saistību izmaiņas. Dažkārt pensijas pabalsta plānu struktūra var nozīmēt to, ka iemaksu un pabalstu uzskaitei tiek izmantota jaukta pieeja. Atkarībā no apstākļiem iemaksu un izmaksāto pabalstu posteņi dažkārt ir jāparāda atšķirīgi pārskatā par pensijas pabalstu pienākumu izmaiņām (skat. ilustratīvos piemērus) vai skaidrojumā par pensijas pabalstu pienākuma sākuma un slēguma bilances saskaņošanu.

*Naudas plūsmas pārskats*

AG32. Gatavojot naudas plūsmas pārskatu, pensijas pabalsta plānā izvērtē *IPSAS* 2 “Naudas plūsmas pārskati” sniegtās prasības un norādījumus.Šajā standartā ir prasīts par naudas plūsmām ziņot, izmantojot tiešo metodi, jo citu finanšu pārskatu struktūras dēļ ir maz ticams, ka tiks ziņots par ikgadējo pārpalikumu vai iztrūkumu, tāpēc netiešā metode nav praktiski izmantojama.

AG33. Atsevišķiem pensijas pabalsta plāniem var uzskaitīt noteiktus darījumus atšķirīgi. Piemēram, iemaksas var būt ieņēmumi vai saistības pret dalībniekiem – atkarībā no pensijas pabalsta plāna noteikumiem. Tāpēc pensijas pabalsta plāniem darījumus var klasificēt atšķirīgi kā pamatdarbības darījumus, ieguldījumu darījumus vai finansēšanas naudas plūsmu darījumus. Tomēr pieņemto klasifikāciju pensijas pabalsta plānā piemēro viscaur saskanīgi.

**Skaidrojums**

AG34. Šajā standartā ir prasīts pensijas pabalsta plānam sniegt finansēšanas politikas aprakstu. Aprakstā iekļauj informāciju par to, kā pensijas pabalsta plānam paredz finansēt solīto pabalstu maksājumus, tostarp kā tiks pārvaldīts iespējamais finansējuma iztrūkums, kas var būt ziņojuma sagatavošanas dienā.

AG35. Informācija par to, kā plānam paredz finansēt pabalstu maksājumus, dažiem lietotājiem var sniegt noderīgu informāciju par pensijas pabalsta plāna gatavību. Dalībniekus interesē plāna darbības, jo tās tieši ietekmē nākotnes pabalstu līmeni. Dalībnieki vēlas zināt, vai iemaksas tiek saņemtas un vai tiek īstenota pienācīga kontrole, lai aizsargātu dalībnieku tiesības. Darba devēju / iemaksu veicēju interesē plāna efektīva un patiesa darbība.

AG36. Skaidrojumos arī atklāj, vai pensijas pabalsta plāns ir pietiekami finansēts. Ja pensijas pabalsta plāns nav finansēts vai ir ar iztrūkumu, finansēšanas politikas aprakstā sniedz informāciju par to, kā tiks nodrošinātas summas, kas nepieciešamas solīto pensijas pabalstu izmaksai,

* piemēram, no dalībnieku iemaksām vai no centrālās valdības līdzekļiem.

**Spēkā stāšanās diena un pārejas periods (skat.** [**25.**](#_bookmark19)**–**[**27.**](#_bookmark21)**punktu)**

AG37. Šo standartu piemēro perspektīvi. Tomēr, ja pensijas pabalsta plānam, kurā izmantots cits starptautiskais vai valsts grāmatvedības standarts attiecībā uz pensijas pabalsta plāniem, pirmo reizi piemēro šo standartu, tam sniedz pārskatītus salīdzinošos finanšu pārskatus saskaņā ar *IPSAS* 3 “Grāmatvedības politika, grāmatvedības aplēšu izmaiņas un kļūdas”.

**B papildinājums**

**Citu *IPSAS* grozījumi**

***IPSAS* 39 “Darbinieka pabalsti” grozījumi**

Grozīts 3. punkts. Pievienots 176.D punkts. Jaunais teksts ir pasvītrots, un svītrotais teksts ir pārsvītrots.

**Darbības joma**

(..)

3. Šis standarts neattiecas uz ziņojumu sniegšanu par pensijas pabalsta plāniem (skat. *IPSAS* 49 “Pensijas pabalsta plāni”). Šis standarts neattiecas uz pabalstiem, ko nodrošina kompozītas sociālās drošības programmas un kas nav atlīdzība par pakalpojumiem, kurus snieguši valsts sektora struktūru darbinieki vai bijušie darbinieki.

(..)

**Spēkā stāšanās diena**

176.D **Ar *IPSAS* 49 “Pensijas pabalsta plāni”, kas izdots 2023. gada oktobrī, ir grozīts 3. punkts. Institūcija šos grozījumus piemēro gada finanšu pārskatiem, kas attiecas uz periodiem, kuri sākas 2026. gada 1. janvārī vai pēc šā datuma. Atļauta agrāka piemērošana. Ja institūcija šo grozījumu piemēro attiecībā uz periodu, kas sākas pirms 2026. gada 1. janvāra, tā atklāj šo faktu.**

***IPSAS* 41 “Finanšu instrumenti” grozījumi**

Grozīts AG2. punkts. Pievienots 156.H punkts. Jaunais teksts ir pasvītrots, un svītrotais teksts ir pārsvītrots.

**Darbības joma**

(..)

AG2. Šis standarts nemaina prasības attiecībā uz pensijas pabalsta plāniem publiskā sektora darbiniekiem un citiem atbalsttiesīgiem dalībniekiem, kas atbilst *IPSAS* 49 “Pensijas pabalsta plāni” un autoratlīdzības līgumiem, pamatojoties uz pārdošanas vai pakalpojumu ieņēmumu apjomu, ko uzskaita saskaņā ar *IPSAS* 9 “Ieņēmumi no valūtas maiņas darījumiem”.

(..)

**Spēkā stāšanās diena**

156.H **Ar *IPSAS* 49 “Pensijas pabalsta plāni”, kas izdots 2023. gada oktobrī, ir grozīts AG2. punkts. Institūcija šos grozījumus piemēro gada finanšu pārskatiem, kas attiecas uz periodiem, kuri sākas 2026. gada 1. janvārī vai pēc šā datuma. Atļauta agrāka piemērošana. Ja institūcija šo grozījumu piemēro attiecībā uz periodu, kas sākas pirms 2026. gada 1. janvāra, tā atklāj šo faktu.**

**Ieviešanas norādījumi**

*Šie norādījumi papildina IPSAS 49, taču nav tā sastāvdaļa.*

**Faktori, kas jāizvērtē, lai noskaidrotu, vai iemaksas un pabalsti ir ieņēmumi un izdevumi vai arī saistības un saistību samazinājums.**

Jaut.: Kā sagatavotāji noskaidro iemaksu un pabalstu uzskaites metodi?

Atb.: Pat vienā jurisdikcijā, kā arī dažādās jurisdikcijās var būt atšķirīgas pensijas pabalsta plāna struktūras un sistēmas. Lai noskaidrotu, kāda ir katram plānam izstrādātās kārtības ekonomiskā būtība un tādējādi kāda ir piemērotākā uzskaites metode, pensijas pabalsta plāna finanšu pārskatu sagatavotājiem, lai to noskaidrotu, jāpieņem profesionāls spriedums un jāizvērtē šādi faktori:

a) plāna iezīmes;

b) plāna struktūra;

c) normatīvā vide;

d) likumdošanas vide;

e) iemaksu mērķis;

f) sniegto pabalstu veidi un

g) citi izdevumi, kas rodas saistībā ar plānu.

**Ilustratīvi piemēri**

*Šie piemēri papildina IPSAS 49, taču nav to daļa.*

Turpmāk sniegtie ilustratīvie piemēri (IP) parāda, kādos veidos un formātos pensijas pabalsta plānus uzrādīt finanšu pārskatos atbilstīgi *IPSAS* 49. Šie ilustratīvie piemēri nav vispusīgi un nav arī obligāti. Ir pieļaujami citi veidi un formāti, ja tie atbilst šā *IPSAS* prasībām.

Šajos ilustratīvajos piemēros ir parādīti trīs iespējamie veidi, kā var uzrādīt prasītos finanšu pārskatus atkarībā no tā, kā ir izspriests uzrādīt iemaksas un pabalstus. Ilustratīvajos piemēros sniegtie posteņi ir ilustratīvi.

**1. IP** attiecas uz *noteiktu pabalstu plānu*, kurā iemaksas un pabalstus uzskaita kā ieņēmumus un izdevumus un visas naudas plūsmas uzskaita kā pamatdarbības naudas plūsmas.

**2. IP** attiecas uz *noteiktu pabalstu plānu*, kurā iemaksas uzskaita kā saistības un pabalstus uzskaita kā šo saistību samazinājumu. Attiecībā uz naudas plūsmām – ienākumi no ieguldījumiem, administratīvie maksājumi, ieguldījumu maksājumi un nodokļi, ko maksā par ienākumiem no ieguldījumiem, ir pamatdarbības naudas plūsmas. Plāna ieguldījumu pirkšana un pārdošana ir ieguldījumu darbības. Iemaksas un pabalsti, pārvedumi uz/no citiem plāniem un ienākumu nodoklis par iemaksām ir finansēšanas darbības.

**3. IP** attiecas uz *noteiktu iemaksu plānu*, kurā iemaksas un pabalstus uzskaita kā ieņēmumus un izdevumus. Attiecībā uz naudas plūsmām – ienākumi no ieguldījumiem, administratīvie maksājumi, saņemtās iemaksas, izmaksātie pabalsti (un attiecīgie ieņēmumi un maksājumi) un ienākuma nodokļi ir pamatdarbība. Plāna ieguldījumu pirkšana un pārdošana ir ieguldījumu darbības.

|  |  |  |  |
| --- | --- | --- | --- |
| **Finansiālā stāvokļa pārskats****uz 20XY 31. decembri** | **1. IP** | **2. IP** | **3. IP** |
|  | **(Noteikti pabalsti)** | **(Noteikti pabalsti)** | **(Noteiktas iemaksas)** |
| (tūkstošos valūtas vienību) |  |  |  |
| **Aktīvi** |  |  |  |
| Nauda un tās ekvivalenti | X | X | X |
| Plāna ieguldījumi (atbilstoši klasificēti) | X | X | X |
| Uzkrātie procenti un saņemamās dividendes | X | X | X |
| Saņemamās iemaksas | X | X | X |
| Citi aktīvi | X | X | X |
| **Aktīvu kopsumma** | **X** | **X** | **X** |

|  |  |  |  |
| --- | --- | --- | --- |
| **Finansiālā stāvokļa pārskats****uz 20XY 31. decembri** | **1. IP** | **2. IP** | **3. IP** |
|  | **(Noteikti pabalsti)** | **(Noteikti pabalsti)** | **(Noteiktas iemaksas)** |
| (tūkstošos valūtas vienību) |  |  |  |
| **Saistības** |  |  |  |
| Parādi kreditoriem | X | X | X |
| Paredzētie un izmaksājamie pabalsti | X | X | X |
| Maksājamais ienākumu nodoklis | X | X | X |
| Citas saistības | X | X | X |
| **Saistību kopsumma, izņemot pensijas pabalstu pienākumus pret dalībniekiem** | **X** | **X** | **X** |
|  |  |  |  |
| **Pabalstiem pieejamie neto aktīvi** | **X** | **X** | **X** |
| **Uzkrājums solīto pensiju pabalstu pašreizējai aktuārajai vērtībai** | **X** | **X** | **n/a** |
| **Noteiktu iemaksu pienākums** | **n/a[[4]](#footnote-5)** | **n/a[[5]](#footnote-6)** | **X** |
| Citas rezerves | X | X | X |
| **Finansējuma pārpalikums vai iztrūkums** | **X** | **X** | **X** |
|  |  |  |  |

|  |  |  |  |
| --- | --- | --- | --- |
| **Pabalstiem pieejamo neto aktīvu izmaiņu pārskats****par gadu, kas beidzas 20XY 31. decembrī** | **1. IP** | **2. IP** | **3. IP** |
|  | **(Noteikti pabalsti)** | **(Noteikti pabalsti)** | **(Noteiktas iemaksas)** |
| (tūkstošos valūtas vienību) |  |  |  |
| **Pabalstiem pieejamie neto aktīvi (gada sākumā)** | **X** | **X** | **X** |
| **Ieņēmumi no ieguldījumiem** |  |  |  |
| Plāna ieguldījumu patiesās vērtības neto izmaiņas | X | X | X |
| Procentu ieņēmumi | X | X | X |
| Ieņēmumi no ieguldījumiem | X | X | X |
| Ieņēmumi no dividendēm | X | X | X |
| Citi ieņēmumi | X | X | X |
|  | **X** | **X** | **X** |
| **Iemaksas** |  |  |  |
| Darba devējs | X | X | X |
| Dalībnieks | X | X | X |
| Uzkrātie pabalsti | X | X | n/a |
| Finansējums no iemaksu veicēja[[6]](#footnote-7) | X | X | X |
| **Pabalstiem pieejamo neto aktīvu kopējais palielinājums** | **X** | **X** | **X** |
| Izmaksātie pabalsti | X | X | X |
| Ar ieguldījumu saistīti izdevumi | X | X | X |
| Pamatdarbības un administratīvie izdevumi | X | X | X |
| Citi izdevumi | X | X | X |
| Ienākuma nodoklis | X | X | X |
| **Pabalstiem pieejamo neto aktīvu kopējais samazinājums** | **X** | **X** | **X** |
| Pārvedumi no/uz citiem plāniem | X | X | X |
| **Pabalstiem pieejamo neto aktīvu kopējais palielinājums/samazinājums** | **X** | **X** | **X** |
| **Pabalstiem pieejamie neto aktīvi (gada beigās)** | **X** | **X** | **X** |

|  |  |  |  |
| --- | --- | --- | --- |
| **Pārskats par pensijas pabalstu pienākuma izmaiņām****par gadu, kas beidzas 20XY 31. decembrī** | **1. IP** | **2. IP** | **3. IP** |
|  | **(Noteikti pabalsti)** | **(Noteikti pabalsti)** | **(Noteiktas iemaksas)** |
| (tūkstošos valūtas vienību) |  |  |  |
| **Pensijas pabalsta izmaksas pienākumi (gada sākumā)** | **X** | **X** | **X** |
| **Iemaksas** |  |  |  |
| Darba devējs | n/a | X | X |
| Dalībnieks | n/a | X | X |
| Finansējums no iemaksu veicēja | n/a | X | X |
| Pārvedumi no citiem plāniem | X | X | X |
| Aktuārpieņēmumu izmaiņas | X | X | n/a |
| Uzkrātie pabalsti | X | X | n/a |
| **Pensijas pabalstu pienākumu kopējais palielinājums** | **X** | **X** | **X** |
| Izmaksātie pabalsti | X | X | X |
| Pārvedumi uz citiem plāniem | X | X | X |
| Nodokļi par iemaksām | n/a | X | X |
| **Pensijas pabalstu pienākumu kopējais samazinājums** | **X** | **X** | **X** |
|  |  |  |  |
| **Pensijas pabalsta izmaksas pienākumi (gada beigās)** | **X** | **X** | **X** |

|  |
| --- |
| **PIEZĪME. Pakārtoti šo informāciju var sniegt nevis paziņojumā par pensijas pabalstu pienākuma izmaiņām, bet finanšu pārskatu piezīmēs.** |

|  |  |  |  |
| --- | --- | --- | --- |
| **Naudas plūsmas pārskats****par gadu, kas beidzas 20XY 31. decembrī** | **1. IP** | **2. IP** | **3. IP** |
|  | **(Noteikti pabalsti)** | **(Noteikti pabalsti)** | **(Noteiktas iemaksas)** |
| (tūkstošos valūtas vienību) |  |  |  |
| **Naudas plūsmas no pamatdarbības** |  |  |  |
| *Ieņēmumi* |  |  |  |
| Plāna ieguldījumu pārdošana | X | n/a | n/a |
| Saņemtie procenti | X | X | X |
| Saņemtās dividendes | X | X | X |
| Citi ieņēmumi | X | X | X |
| Saņemtās darba devēja iemaksas | X | n/a | X |
| Saņemtās dalībnieku iemaksas | X | n/a | X |
| Finansējums, kas saņemts no iemaksu veicēja[[7]](#footnote-8) | X | n/a | X |
| *Maksājumi* |  |  |  |
| Plāna ieguldījumu pirkšana | X | n/a | n/a |
| Ar ieguldījumu saistīti maksājumi | X | X | n/a |
| Dalībniekiem izmaksātie pabalsti | X | n/a | X |
| Pamatdarbības un administratīvie maksājumi | X | X | X |
| Citi maksājumi | X | X | X |
| Par iemaksām samaksātie nodokļi | X | n/a | X |
| Par ieguldījumiem samaksātie nodokļi | X | X | X |
| Pārvedumi no/uz citiem plāniem | X | n/a | n/a |
| **Ienākošās (izejošās) neto naudas plūsmas no pamatdarbības** | **X** | **X** | **X** |
| **Naudas plūsmas no ieguldījumu darbībām** |  |  |  |
| Plāna ieguldījumu pirkšana | n/a | (X) | (X) |
| Plāna ieguldījumu pārdošana | n/a | X | X |
| Ar ieguldījumu saistīti izdevumi | n/a | n/a | X |
| Pārvedumi no/uz citiem plāniem | n/a | n/a | X |
| **Ienākošās (izejošās) neto naudas plūsmas no ieguldījumu darbībām** | **n/a** | **X** | **X** |

|  |  |  |  |
| --- | --- | --- | --- |
| **Naudas plūsmas pārskats****par gadu, kas beidzas 20XY 31. decembrī** | **1. IP** | **2. IP** | **3. IP** |
|  | **(Noteikti pabalsti)** | **(Noteikti pabalsti)** | **(Noteiktas iemaksas)** |
| (tūkstošos valūtas vienību) |  |  |  |
| **Naudas plūsmas no finansēšanas darbībām** |  |  |  |
| Saņemtās darba devēja iemaksas | n/a | X | n/a |
| Saņemtās dalībnieku iemaksas | n/a | X | n/a |
| Finansējums, kas saņemts no iemaksu veicēja | n/a | X | n/a |
| Dalībniekiem izmaksātie pabalsti | n/a | X | n/a |
| Pārvedumi no/uz citiem plāniem | n/a | X | n/a |
| Par iemaksām samaksātie nodokļi | n/a | (X) | n/a |
| **Ienākošās (izejošās) neto naudas plūsmas no finansēšanas darbībām** | **n/a** | **X** | **n/a** |
|  |  |  |  |
|  |  |  |  |
| **Naudas un tās ekvivalentu neto palielinājums (samazinājums)** | **X** | **X** | **X** |
| Nauda un tās ekvivalenti gada sākumā | X | X | X |
| **Nauda un tās ekvivalenti gada beigās** | **X** | **X** | **X** |

|  |
| --- |
| **Salīdzinājums ar *IAS* 26***IPSAS* 49 “Pensijas pabalsta plāni” ir izstrādāts, pamatojoties uz *IAS* 26 “Pensijas pabalsta plānu uzskaite un pārskatu sniegšana” un tā grozījumiem, kas veikti līdz 2021. gada februārim.*IPSAS* 49 un *IAS* 26 galvenās atšķirības ir šādas:* *IPSAS* 49 ir atšķirīgas definīcijas, piemēram, noteiktu pabalstu plāniem un pabalstiem pieejamiem neto aktīviem;
* *IPSAS* 49 ir prasīts izmantot prognozētās algas tikai tad, kad novērtē solīto pensiju pabalstu pašreizējo aktuāro vērtību, savukārt *IAS* 26 var izvēlēties izmantot pašreizējo algu līmeni vai prognozēto algu līmeni un
* *IPSAS* 49 ir prasīts pensijas pabalsta plāniem uzrādīt naudas plūsmas pārskatu, savukārt *IAS* 26 tas netiek prasīts.
 |

|  |
| --- |
| **Salīdzinājums ar *GFS***Izstrādājot *IPSAS* 49 “Pensijas pabalsta plāni”, *IPSASB* izvērtēja Valdības finanšu statistikas (*GFS*) sniegšanas vadlīnijas.Galvenās līdzības ar *GFS* ir šādas:* *IPSAS* 49 ļauts iemaksas pensijas pabalsta plānos uzskaitīt kā ieņēmumus vai pret dalībniekiem uzņemtās saistības atkarībā no plāna noteikumiem, un arī *GFS* tas ir atļauts atkarībā no shēmas veida;
* *IPSAS* 49 ir prasīts pensijas pabalsta pienākumus atzīt finansiālā stāvokļa pārskatā. Līdzīgi arī *GFS* ir prasīts tiesības uz pensiju uzrādīt bilancē.
 |

INFORMĀCIJA PAR AUTORTIESĪBĀM, PREČU ZĪMĒM UN ATĻAUJĀM

Starptautiskos publiskā sektora grāmatvedības standartus, publiskotos projektus, apspriežu dokumentus, ieteicamās prakses vadlīnijas un citas *IPSASB* publikācijas publicē *IFAC*, kam uz to ir autortiesības.

*IPSASB* un *IFAC* neuzņemas atbildību par zaudējumu, kas nodarīts personai, kura rīkojas vai atturas rīkoties, paļaujoties uz šajā publikācijā minēto materiālu, neatkarīgi no tā, vai minētais zaudējums radies nolaidības vai citu iemeslu dēļ.

“Starptautisko publiskā sektora grāmatvedības standartu padome”, “Starptautiskie publiskā sektora grāmatvedības standarti”, “Ieteicamās prakses vadlīnijas”, “Starptautiskā Grāmatvežu federācija”, “IPSASB”, “IPSAS”, “RPG”, “IFAC”, *IPSASB* logotips un *IFAC* logotips ir *IFAC* preču zīmes vai *IFAC* reģistrētas preču zīmes un pakalpojumu zīmes ASV un citās valstīs.

Autortiesības © 2023. gada novembris, Starptautiskā Grāmatvežu federācija (*IFAC*). Visas tiesības saglabātas. Lai pavairotu, glabātu vai pārsūtītu, vai izmantotu šo dokumentu citā līdzīgā veidā, ir nepieciešama *IFAC* rakstiska atļauja, izņemot gadījumus, kad dokuments tiek izmantots tikai individuālai, nekomerciālai lietošanai. Kontaktinformācijai permissions@ifac.org.



**

1. Daudzas publiskā sektora pensiju sistēmas darbojas saskaņā ar paaudžu solidaritātes shēmu. Tas nozīmē, ka pašreizējiem pensionāriem izmaksātās pensijas parasti tiek finansētas no vispārējiem nodokļiem un no iemaksām, ko veic pašreizējie dalībnieki vai iemaksu veicēji tajā pašā periodā, kurā tiek izmaksātas pensijas. [↑](#footnote-ref-2)
2. Vairāku darba devēju plāni standartā *IPSAS* 39 ir definēti kā noteiktu iemaksu plāni (kas nav valsts plāni) vai noteiktu pabalstu plāni (kas nav valsts plāni), kuri:

a) apvieno aktīvus, ko iemaksājušas dažādas institūcijas, kurām nav vienotas kontroles, un

b) lieto šos aktīvus, lai nodrošinātu pabalstus darbiniekiem no vairāk nekā vienas institūcijas, ievērojot, lai iemaksu un pabalstu līmeņi tiktu noteikti neatkarīgi no tā, tieši kurā institūcijā konkrētie darbinieki strādā. [↑](#footnote-ref-3)
3. Valsts plāni standartā *IPSAS* 39 ir definēti kā plāni, kas noteikti tiesību aktos, un tie funkcionē tā, it kā būtu vairāku darba devēju plāni visām institūcijām tiesību aktos noteiktajās ekonomikas kategorijās. [↑](#footnote-ref-4)
4. Ja šis būtu hibrīdais plāns, tur būtu arī summa noteiktu iemaksu pienākuma izpildei. [↑](#footnote-ref-5)
5. Tāpat kā 4. zemsvītras piezīmē. [↑](#footnote-ref-6)
6. Šis finansējums parasti attiecas uz nefondētajiem plāniem, un to var sniegt, piemēram, centrālā valdība. To nošķir no darba devēja veiktajām iemaksām. [↑](#footnote-ref-7)
7. Šis finansējums parasti attiecas uz nefondētajiem plāniem, un to var sniegt, piemēram, centrālā valdība. To nošķir no darba devēja veiktajām iemaksām. [↑](#footnote-ref-8)